KLASA: P-259/21

URBROJ: 711-02-01/05-2024-8

Zagreb, 11. siječnja 2024.

 **Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19. u daljnjem tekstu ZSSI), **u predmetu dužnosnika Vlade Bagarića, direktora trgovačkog društva Hrvatska kontrola zračne plovidbe d.o.o. do 12. travnja 2023.,** pokrenutom Odlukom Povjerenstva Broj: 711-I-1936-P-259-21/23-06-23 od 22. rujna 2023., na 36. sjednici, održanoj 11. siječnja 2024., donosi sljedeću

**ODLUKU**

1. **Primitkom regresa za korištenje godišnjeg odmora u iznosu od 1.629,54 kn u 2017. godini, regresa za korištenje godišnjeg odmora u iznosu od 5.168,56 kuna, nagrade za ostvarene rezultate u iznosu od 8.160,26 kuna i stimulativne nagrade u iznosu od 134.296,28 kuna u 2018. godini, regresa za korištenje godišnjeg odmora u iznosu od 5.168,56 kuna, nagrade za ostvarene rezultate u iznosu od 5.909,00 kuna i stimulativne nagrade u iznosu od 166.966,83 kuna** **u 2019. godini, regresa za korištenje godišnjeg odmora u iznosu od 5.438,48 kuna** **u 2020. godini te regresa za korištenje godišnjeg odmora u iznosu od 5.738,62 kuna u 2021. godini, kao dodatnih naknada za poslove obnašanja javne dužnosti ostvarenih uz plaću, dužnosnik Vlado Bagarić, direktor trgovačkog društva Hrvatska kontrola zračne plovidbe d.o.o. do 12. travnja 2023., počinio je povredu članka 7. stavka 1. točke d) ZSSI-a.**
2. **Za povredu ZSSI-a, opisanu pod točkom I. ove izreke, dužnosniku se izriče sankcija iz članka 42. stavka 1. točke 2. ZSSI-a, obustava isplate dijela neto mjesečne plaće u ukupnom iznosu od 2.000,00 eura, koja će trajati pet mjeseci, a izvršit će se u pet jednakih uzastopnih mjesečnih obroka, svaki u pojedinačnom iznosu od 400,00 eura.**

Obrazloženje

Povjerenstvo je na temelju napisa objavljenih u medijima, i to na portalu 24sata.hr dana 22. listopada 2021. pod naslovom: „Direktor kontrole leta napisao zaposlenicima da će doći do 200 otkaza, a sebi isplatio bonus!“, te u tiskanim izdanjima 24sata od 30. listopada 2021. pod nazivom: „Tvrtka je u gubitku, a on uzeo bonuse“ i 4. studenoga 2021. pod nazivom: „Uzeo je i bonus, a nije to smio“, otvorilo predmet u odnosu na dužnosnika Vladu Bagarića pod brojem P-259/21.

U objavljenim člancima u bitnom se ukazuje na okolnost da je Vlado Bagarić isplatio stimulativnu nagradu za 2019. godinu u iznosu od 166.966,83 kune neto, dodatnih 5.900,00 kuna uspješnice kao radnik trgovačkog društva Hrvatska kontrola zračne plovidbe d.o.o. te bonus za 2018. godinu u iznosu od 134.296,28 kuna neto.

Nadalje, Povjerenstvo je 14. siječnja 2022. na temelju napisa objavljenih u medijima, i to u tiskanim izdanjima Večernjeg lista od 13. siječnja 2022. pod naslovom: „Bagarić zaposlio i kuma na plaću od 63.000 kuna bruto“ i od 14. siječnja 2022. pod naslovom: „Nadzorni odbor ne zna što piše u Bagarićevu ugovoru“. U članku od 14. siječnja 2022. navodi se da su Vladi Bagariću isplaćeni bonusi za 2018. u iznosu od 134.296,00 kuna te 166.966,00 kuna neto za 2019. te da je uz to iskoristio i prava radnika iz Kolektivnog ugovora na isplatu tzv. uspješnice pa je po toj osnovi za 2018. primio još 8.200,00 kuna, a u 2019. godini 5.900,00 kuna neto, a isplaćeno mu je po 5.000,00 kuna za 2018. i 2019. za topli obrok.

S obzirom da se navedeni napisi odnose na istog dužnosnika i temelje u bitnom dijelu na isto ili slično činjenično stanje, a Povjerenstvo je javnopravno tijelo nadležno za vođenje oba postupka, Povjerenstvo je donijelo zaključak Broj: 711-I-913-Pp-24/22-03-19 od 15. lipnja 2022., kojim su spojeni predmeti broj P-259/21 i Pp-24/22 te je utvrđeno da će se povodom navedenih predmeta voditi jedan postupak pod brojem P-259/21.

Člankom 3. stavkom 1. točkom 37. ZSSI-ja propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu toga Zakona.

Uvidom u podatke sudskog registra Trgovačkog suda u Zagrebu utvrđeno je da je Republika Hrvatska jedini osnivač trgovačkog društva Hrvatska kontrola zračne plovidbe d.o.o. (u daljnjem tekstu: HKZP).

Nadalje, uvidom u Registar dužnosnika kojeg vodi Povjerenstvo utvrđeno je kako je dužnosnik Vlado Bagarić obnašao dužnost direktora HKZP-a u razdoblju od 29. rujna 2017. do 29. ožujka 2018. te u razdoblju od 12. travnja 2018. do 12. travnja 2023. slijedom čega je Vlado Bagarić povodom obnašanja navedene dužnosti bio obvezan postupati sukladno odredbama ZSSI-a.

U tijeku postupka izvršen je uvid u napise objavljene na portalu 24sata.hr 22. listopada 2021., 30. listopada 2021. i 4. studenoga 2021., tiskano izdanje Večernjeg lista od 14. siječnja 2022., podatke sudskog registra Trgovačkog suda u Zagrebu, Registar dužnosnika, dopis HKZP-a od 3. siječnja 2022. KLASA: 117/21-01/02, URBR: 1-4-3/2-22-02, Ugovor o radu s direktorom Društva od 12. travnja 2018., Aneks Ugovora o radu s direktorom društva od 29. ožujka 2019., Kolektivni ugovor HKZP-a iz srpnja 2015. (pročišćeni tekst iz svibnja 2017.), Kolektivni ugovor HKZP-a iz srpnja 2019., Odluku o utvrđivanju plaća i drugih primanja predsjednika i članova uprava trgovačkih društava („Narodne novine“, broj 83/09., 3/11., 3/12., 46/12., 22/12., 25/14. i 77/14.) te očitovanje dužnosnika od 30. listopada 2023.

Povjerenstvo je na 25. sjednici, održanoj 22. rujna 2023., pokrenulo postupak za odlučivanje o sukobu interesa protiv dužnosnika Vlade Bagarića, direktora HKZP-a do 12. travnja 2023., zbog moguće povrede članka 7. stavka 1. točke d) ZSSI-a, koja proizlazi iz istovremenog primanja plaće za obnašanje navedene dužnosti i primanja: u 2017. godini regresa za korištenje godišnjeg odmora u iznosu od 1.629,54 kn, u 2018. godini regresa za korištenje godišnjeg odmora u iznosu od 5.168,56 kuna, nagrade za ostvarene rezultate u iznosu od 8.160,26 kuna, stimulativne nagrade u iznosu od 134.296,28 kuna, u 2019. godini regresa za korištenje godišnjeg odmora u iznosu od 5.168,56 kuna, nagrade za ostvarene rezultate u iznosu od 5.909,00 kuna, stimulativne nagrade u iznosu od 166.966,83 kuna, u 2020. godini regresa za korištenje godišnjeg odmora u iznosu od 5.438,48 kuna te u 2021. godini regresa za korištenje godišnjeg odmora u iznosu od 5.738,62 kuna, što predstavlja primanje dodatnih naknada za poslove obnašanja javnih dužnosti.

Prema dostavnici zaprimljenoj u Povjerenstvu dužnosnik je navedenu odluku zaprimio 12. listopada 2023.

Na odluku o pokretanju postupka dužnosnik se očitovao podneskom od 18. listopada 2023. koji je u Povjerenstvu zaprimljen 30. listopada 2023. pod brojem: 711-U-7634-P-259-21/23-07-26. U navedenom podnesku dužnosnik osporava da bi počinio povrede koje mu se stavljaju na teret te navodi da je odredbom članka 7. Ugovora o radu zaključenog između dužnosnika i HKZP-a na određeno vrijeme zaključno do 11. travnja 2023., u vezi s položajem direktora, kao i u vezi s njegovim radnim odnosom u HKZP-u, bilo propisano da se mjesečna neto plaća direktora, kao i sva ostala prava, utvrđuje u iznosu 3,2 prosječne mjesečne neto plaće po zaposlenom u pravnim osobama u Republici Hrvatskoj za mjesec travanj u tekućoj godini koju je objavio Državni zavod za statistiku te da je člankom 7. stavkom 3. istog Ugovora bilo ugovoreno da Nadzorni odbor društva može odlučiti da se plaća direktora uveća za najviše 30 %.

U očitovanju se dalje navodi da su Aneksom navedenom Ugovoru o radu od 29. ožujka 2019. ugovorne strane suglasno u cijelosti izmijenile odredbu članka 7. glavnog Ugovora o radu na način da je ugovoreno da se mjesečna neto plaća direktora utvrđuje u iznosu 3,2 prosječne mjesečne neto plaće po zaposlenom u pravnim osobama u Republici Hrvatskoj za mjesec travanj u tekućoj godini, koju je objavio Državni zavod za statistiku, koji se iznos uvećava za 30 %. Člankom 7. stavkom 6. Ugovora izmijenjenog Aneksom određeno je da se društvo direktoru obvezuje, sukladno Odluci o utvrđivanju plaća i drugih primanja predsjednika i članova uprava trgovačkih društava („Narodne novine“, broj 83/09., 3/11., 3/12., 46/12., 22/12., 25/14. i 77/14., u daljnjem tekstu: Odluka), za svaku poslovnu godinu u kojoj društvo ostvari dobit, isplatiti stimulativnu nagradu u visini od 50 % od umnoška mjesečne bruto plaće s brojem mjeseci u godini u kojima je direktor društva radio tijekom poslovne godine u kojoj je ostvarena dobit društva na radnom mjestu direktora te je određeno da je ovu nagradu društvo dužno isplatiti direktoru u roku od 30 dana od dana usvajanja financijskog izvještaja za prethodnu godinu.

Dužnosnik u svom očitovanju dalje ističe da je predmetni Ugovor o radu, kao i njemu pripadajući Aneks, u ime i za račun HKZP-a potpisao predsjednik Nadzornog odbora tog društva te u nastavku citira odredbe članka IV., IV. a i IV. b Odluke te zaključuje da je ugovorena visina stimulativne nagrade u visini od 50 % od umnoška mjesečne bruto plaće s brojem mjeseci u godini u kojima je direktor društva radio tijekom poslovne godine u kojoj je ostvarena dobit na radnom mjestu direktora, u granicama propisane Odluke, budući da Odluka dozvoljava ugovaranje stimulativne nagrade do visine od 70 % od umnoška bruto plaće na mjesečnoj razini s brojem mjeseci u godini za srednje velika trgovačka društva, u koja bi, prema kriterijima iz članka IV. a Odluke HKZP potpadalo te da u konkretnom slučaju ugovorena stimulativna nagrada u naravi predstavlja varijabilni dio plaće, a ne dodatak na plaći ili dodatnu nagradu.

Nadalje, u odnosu na uplate regresa za godišnji odmor, nagrade za ostvarene rezultate, dužnosnik u očitovanju navodi da je predmetne uplate primio s osnova radnog odnosa kod poslodavca, a radi se o uplatama koje su vršene jednako u odnosu na sve ostale radnike HKZP-a. Dužnosnik također navodi da za one uplate koje nisu bile izvršene temeljem posebnih odluka, izvršene su temeljem odredaba Kolektivnog ugovora za radnike društva, a koje su bile na snazi u vrijeme stjecanja prava, a kako je dužnosnik bio radnik društva HKZP, na njega su se primjenjivale odredbe Zakona o radu, Kolektivnog ugovora i ostalih internih akata Društva.

Dužnosnik u očitovanju napominje da odredbe članka 4. stavaka 3. i 4. Zakona o radu posebno prepoznaju kategoriju onih radnika koji obavljaju funkciju članova uprave kod određenog poslodavca te da ne može biti sporno da se na dužnosnika, kao radnika kod poslodavca, primjenjuju odredbe Zakona o radu. U nastavku se navodi da odredbe Zakona o radu izričito propisuju da se na dužnosnika, kao direktora društva, ne primjenjuju samo odredbe tog Zakona o ugovoru o radu na određeno vrijeme, prestanku ugovora o radu, otkaznom roku i otpremnini te da se stoga na dužnosnika nedvojbeno imaju primijeniti odredbe Zakona o radu koje uređuju pitanje plaće/naknade plaće i dr. Dužnosnik dalje citira odredbe članka 90. i članka 91. stavka 3. Zakona o radu.

Dužnosnik dalje navodi da je odredbom članka 61. Kolektivnog Ugovora HKZP-a koji je bio na snazi od 1. listopada 2015. do 30. rujna 2019. utvrđeno pravo svih radnika HKZP-a na nagradu za ostvarene rezultate rada u poslovnoj godini te da je člankom 64. istog Kolektivnog ugovora bilo propisano da radniku pripada pravo na regres za korištenje godišnjeg odmora u vrijednosti koeficijenta 1,20 te da je poslodavac bio u obvezi predmetni regres isplatiti svakom radniku u cijelosti, jednokratno, najkasnije do kraja lipnja.

Dužnosnik navodi da je pravo radnika na nagradu za ostvarene rezultate rada u odnosu na razdoblje od 1. listopada 2019. do 30. rujna 2022. bilo uređeno odredbom članka 56. Kolektivnog ugovora iz srpnja 2019. i njemu pripadajućih Aneksa dok je pravo radnika na regres za godišnji odmor bilo uređeno odredbom članka 59. tog Kolektivnog ugovora.

Povjerenstvo je od HKZP-a zatražilo dopisom od 14. prosinca 2021. Broj: 711-I-2011-P-259/21-02-11 očitovanje je li navedeno trgovačko društvo od stupanja Vlade Bagarića na dužnost direktora isplaćivalo božićnicu, regres, dar za djecu, jubilarnu nagradu i/ili druge prigodne nagrade, kao i bonus za ostvarene rezultate.

Na spomenuto je traženje HKZP odgovorio dopisom od 3. siječnja 2022. KLASA: 117/21-01/02, URBR: 1-4-3/2-22-02, u kojem je navelo sljedeće isplate dužnosniku Vladi Bagariću:

* u 2017. godini regres u iznosu od 1.629,54 kune,
* u 2018. godini regres u iznosu od 5.168,56 kuna, nagrada za ostvarene rezultate u iznosu od 8.160,26 kuna, stimulativna nagrada u iznosu od 134.296,28 kuna,
* u 2019. godini regres u iznosu od 5.168,56 kuna, nagrada za ostvarene rezultate u iznosu od 5.909,00 kuna, stimulativna nagrada u iznosu od 166.966,83 kuna,
* u 2020. godini regres u iznosu od 5.438,48 kuna,
* u 2021. godini regres u iznosu od 5.738,62 kuna.

U odnosu na zakonsku/podzakonsku osnovu za izvršene isplate u dopisu se obrazlaže da su regres i nagrada za ostvarene rezultate isplaćene dužnosniku primjenom odredbi Zakona o radu, članka 61. i 64. Kolektivnog ugovora HKZP-a iz srpnja 2015. (pročišćeni tekst iz svibnja 2017.) te članka 56. i 59. Kolektivnog ugovora HKZP-a iz srpnja 2019. prema istim kriterijima kao što je izvršeno ostalim zaposlenicima trgovačkog društva.

Nadalje, u dopisu se navodi da je isplata stimulativne nagrade izvršena na osnovu Aneksom Ugovora o radu s direktorom društva od 29. ožujka 2019. izmijenjene odredbe članka 7. stavka 6. i 7. osnovnog Ugovora o radu s direktorom društva od 12. travnja 2018., a koja je odredba temeljena na Odluci.

Također, u dopisu se navodi da je radni odnos direktora trgovačkog društva uređen odredbama zaključenog Ugovora o radu s direktorom društva od 12. travnja 2018. te Aneksa Ugovora o radu s direktorom društva od 29. ožujka 2019. te da su prava i obveze Vlade Bagarića koja proizlaze iz njegove funkcije direktora regulirana, osim spomenutim Ugovorom o radu, i odredbama Zakona o osnutku Hrvatske kontrole zračne plovidbe, te odredbama Statuta HKZP-a, a da su prava i obveze direktora Vlade Bagarića kao radnika trgovačkog društva regulirana odredbama Zakona o radu (pravo na plaću, pravo na godišnji odmor, zaštita na radu i sl.) jednako kao i na sve druge zaposlenike trgovačkog društva. Napominje se da se na prava i obveze Vlade Bagarića ne primjenjuju odredbe Zakona o državnim službenicima.

 Nadalje, u dopisu se navodi da nije sporno da se na direktora HKZP-a primjenjuju odredbe ZSSI-a, ali da se niti jedna od navedenih isplata ne može smatrati dodatnom naknadom iz članka 7. točke d) toga Zakona posebno imajući u vidu odredbu članka 5. stavka 1. točke 2. ZSSI-a.

Uvidom u dostavljeni Ugovor o radu s direktorom Društva od 12. travnja 2018. koji je dužnosnik Vlado Bagarić sklopio s HKZP-om, zastupanom po predsjedniku Nadzornog odbora, utvrđeno je da je isti sklopljen na određeno vrijeme do 11. travnja 2023.

Člankom 7. stavkom 1. navedenog Ugovora o radu utvrđeno je da se mjesečna neto plaća direktora društva, kao i sva ostala prava, utvrđuju sukladno Odluci i to u iznosu 3,2 prosječne mjesečne isplaćene neto plaće po zaposlenom u pravnim osobama u Republici Hrvatskoj za mjesec travanj u tekućoj godini koju je objavio Državni zavod za statistiku. Stavkom 3. istoga članka Ugovora o radu utvrđeno je da Nadzorni odbor društva može, u skladu s uvjetima iz točke II. stavka 2. Odluke, odlučiti da se plaća direktora društva uveća za najviše 30% u odnosu na plaću utvrđenu stavkom 1. toga članka te je stavkom 4. utvrđeno da će u slučaju donošenja te odluke ugovorne strane sklopiti dodatak Ugovora o radu za razdoblje od trenutka ispunjenja uvjeta iz točke II. stavka 2. Odluke u odnosu na raniju godinu do trenutka utvrđivanja ispunjenja navedenih uvjeta za godinu koja slijedi. Istim Ugovorom o radu nisu bila regulirana pitanja isplate regresa, nagrade za ostvarene rezultate i stimulativne nagrade direktoru društva.

Uvidom u dostavljeni Aneks Ugovora o radu s direktorom društva od 29. ožujka 2019. koji je dužnosnik Vlado Bagarić sklopio s HKZP-om, zastupanom po predsjedniku Nadzornog odbora, utvrđeno je da je istim izmijenjen članak 7. osnovnog Ugovora o radu s direktorom Društva na način da je istim utvrđeno da se mjesečna neto plaća direktora društva, kao i sva ostala prava, utvrđuju sukladno Odluci i to u iznosu 3,2 prosječne mjesečne isplaćene neto plaće po zaposlenom u pravnim osobama u Republici Hrvatskoj za mjesec travanj u tekućoj godini koju je objavio Državni zavod za statistiku, koji iznos se uvećava za 30 %. Istim je Aneksom utvrđena obveza društva isplatiti direktoru, sukladno Odluci za svaku poslovnu godinu u kojoj društvo ostvari dobit, stimulativnu nagradu u visini od 50% od umnoška mjesečne bruto plaće s brojem mjeseci u godini u kojima je direktor društva radio tijekom poslovne godine u kojoj je ostvarena dobit društva na radnom mjestu direktora.

Uvidom u dostavljeni Kolektivni ugovor HKZP-a iz srpnja 2015. (pročišćeni tekst iz svibnja 2017.) utvrđeno je da su istim u članku 61. propisani uvjeti pod kojima se radnicima isplaćuje nagrada za ostvarene rezultate u poslovnoj godini, člankom 62. uvjeti za isplatu stimulacije radnicima, a člankom 64. uvjeti za isplatu regresa za korištenje godišnjeg odmora radnicima.

Uvidom u dostavljeni Kolektivni ugovor HKZP-a iz srpnja 2019. utvrđeno je da su istim u članku 56. propisani uvjeti pod kojima se radnicima isplaćuje nagrada za ostvarene rezultate u poslovnoj godini, člankom 57. uvjeti za isplatu stimulacije radnicima, a člankom 59. uvjeti za isplatu regresa za korištenje godišnjeg odmora radnicima.

Zakonom o osnutku Hrvatske kontrole zračne plovidbe („Narodne novine“, br. 19/98., 20/00. i 51/13.) u članku 4. je propisano da je osnivač i jedini član društva s ograničenom odgovornošću za obavljanje poslova kontrole zračne plovidbe u Republici Hrvatskoj Republika Hrvatska.

Člankom 16. stavkom 1. Zakona o osnutku Hrvatske kontrole zračne plovidbe propisano je da zadaće i poslove Uprave Društva obavlja direktor Društva, a prema stavku 2. istoga članka direktora imenuje Nadzorni odbor, na vrijeme od pet godina, na temelju javnog natječaja, uz uvjete utvrđene Statutom Društva pri čemu se ista osoba može ponovno imenovati za direktora.

Zakonom o radu („Narodne novine“, broj 93/14., 127/17. i 98/19.) je u članku 4. stavku 3. propisano da fizička osoba koja je prema propisu o trgovačkim društvima, kao član uprave ili izvršni direktor ili fizička osoba koja je u drugom svojstvu prema posebnom zakonu, pojedinačno i samostalno ili zajedno i skupno, ovlaštena voditi poslove poslodavca, može kao radnik u radnom odnosu obavljati određene poslove za poslodavca te je stavkom 4. istoga članka propisano da se na navedenu osobu ne primjenjuju odredbe toga Zakona o ugovoru o radu na određeno vrijeme, prestanku ugovora o radu, otkaznom roku i otpremnini.

Člankom 9. stavkom 3. Zakona o radu propisano je da se, ako je neko pravo iz radnog odnosa različito uređeno ugovorom o radu, pravilnikom o radu, sporazumom sklopljenim između radničkog vijeća i poslodavca, kolektivnim ugovorom ili zakonom, primjenjuje za radnika najpovoljnije pravo, ako tim ili drugim zakonom nije drukčije određeno.

Člankom 90. stavkom 1. Zakona o radu propisano je da je poslodavac dužan radniku obračunati i isplatiti plaću u iznosu utvrđenom propisom, kolektivnim ugovorom, pravilnikom o radu, odnosno ugovorom o radu.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 1. ZSSI-a propisano je da se plaćom dužnosnika, u smislu toga Zakona, smatra svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istoga članka ZSSI-a propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali. Stavkom 3. istoga članka ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana te ne smiju biti ni u kakvom odnosu ovisnosti prema osobama koje bi mogle utjecati na njihovu objektivnost.

Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

Točkom I. stavkom 2. Odluke propisano je da se odredbe iste Odluke primjenjuju na plaće i druga primanja predsjednika i članova uprava trgovačkih društava u kojima Republika Hrvatska ili pravne osobe koje je osnovala Republika Hrvatska imaju većinski udio u temeljnom kapitalu, ukoliko to nije drugačije propisano posebnim zakonom.

Točkom II. stavkom 1. Odluke propisano je da se plaće predsjednika i članova uprava u trgovačkim društvima ne mogu odrediti u većem iznosu od 3,2 prosječne mjesečne isplaćene neto plaće po zaposlenom u pravnim osobama u Republici Hrvatskoj za mjesec travanj u tekućoj godini koju je objavio Državni zavod za statistiku dok je stavkom 2. propisano da će iznimno, plaće predsjednika i članova uprava trgovačkih društava određenih u Odluci o utvrđivanju popisa trgovačkih društava i drugih pravnih osoba od strateškog i posebnog interesa za Republiku Hrvatsku („Narodne novine“, broj 120/13.), točkom II. stavkom 2. podtočkama 28. – 53., odrediti nadzorni odbor trgovačkog društva samostalno ukoliko: društvo ne obavlja javnu ovlast, društvo ne ostvaruje ukupan prihod od sredstava državnog proračuna ili prodajom robe ili usluga čiju je cijenu odredilo propisom nadležno tijelo, društvo nije korisnik državne potpore niti u jednom obliku, nad društvom nije otvoren stečajni postupak ili postupak predstečaja, je društvo uredno podmirilo sve obaveze prema Ministarstvo financija – Poreznoj upravi, Hrvatskom zavodu za mirovinsko osiguranje, Hrvatskom zavodu za zdravstveno osiguranje i ostale zakonske obaveze, je iskazana dobit društva koja je veća u odnosu na raniju godinu, predsjednik i članovi uprave ne ostvaruju druga prava na nematerijalna primanja osim korištenja telefona, službenog vozila i stana, pri čemu odluka o visini plaće za predsjednika uprave može biti najviše 30%, a za članove uprave najviše 10% veća plaća od plaće predsjednika i članova uprava kako je to određeno stavkom 1. iste točke.

Nadalje, točkom IV. stavkom 1. Odluke propisano je da nadzorni odbor, odnosno drugi nadležni organ trgovačkog društva može za predsjednika i članove uprave ugovoriti godišnju nagradu – varijabilni dio plaće (stimulativnu nagradu), i to isključivo:

1. u trgovačkim društvima koja su poslovala s dobiti u 2013. godini i u kojima je nadzorni odbor pozitivno ocijenio realizaciju plana restrukturiranja trgovačkog društva;

2. u trgovačkim društvima koja nisu poslovala s dobiti u 2013. godini, pod uvjetom da je došlo do smanjenja gubitaka u poslovanju trgovačkog društva, da je nadzorni odbor ocijenio da je poslovanje u skladu s poslovnim planom društva za 2013. godinu i da je pozitivno ocijenio realizaciju plana restrukturiranja trgovačkog društva.

Stavcima 2. i 3. iste točke Odluke propisano je da kriterije za stimulativno nagrađivanje predsjednika i članova uprava trgovačkih društava iz stavka 1. iste točke utvrđuje nadzorni odbor te da isti moraju biti mjerljivi i usporedivi s poslovnim rezultatima društva u prethodnoj godini, te sadržavati i druge pokazatelje pogodne za ocjenjivanje učinkovitosti obavljanja osnovne djelatnosti pojedinoga trgovačkog društva, njegovog razvoja i restrukturiranja, kao i povećanog doprinosa državnom proračunu Republike Hrvatske.

Slijedom svega navedenog, Povjerenstvo zaključuje da je dužnosnik Vlado Bagarić, direktor HKZP-a do 12. travnja 2023., primitkom regresa za korištenje godišnjeg odmora u iznosu od 1.629,54 kn u 2017. godini, regresa za korištenje godišnjeg odmora u iznosu od 5.168,56 kuna, nagrade za ostvarene rezultate u iznosu od 8.160,26 kuna i stimulativne nagrade u iznosu od 134.296,28 kuna u 2018. godini, regresa za korištenje godišnjeg odmora u iznosu od 5.168,56 kuna, nagrade za ostvarene rezultate u iznosu od 5.909,00 kuna i stimulativne nagrade u iznosu od 166.966,83 kuna u 2019. godini, regresa za korištenje godišnjeg odmora u iznosu od 5.438,48 kuna u 2020. godini te regresa za korištenje godišnjeg odmora u iznosu od 5.738,62 kuna u 2021. godini, kao dodatnih naknada za poslove obnašanja javne dužnosti ostvarenih uz plaću, počinio povredu članka 7. točke d) ZSSI-a.

Povjerenstvo utvrđuje da je Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumačio da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. ZSSI-a, već primitci dodatnih naknada za poslove obnašanja javnih dužnosti.

Naime, dužnosnici istovremeno uz primanje plaće za obnašanje javne dužnosti ne mogu ostvarivati druge primitke koji ujedno ne predstavljaju naknadu stvarnih troškova nastalih u obnašanju javne dužnosti jer bi se u tom slučaju radilo o zabranjenim naknadama u smislu odredbe članka 7. točke d) ZSSI-a.

U odnosu na navode dužnosnikova očitovanja na odluku o pokretanju postupka, prema kojima je odredbama kolektivnih ugovora HKZP-a bilo utvrđeno pravo na primitak regresa za korištenje godišnjeg odmora i nagrade za ostvarene rezultate, Povjerenstvo ističe kako navedena činjenica nije od utjecaja na donošenje drugačije odluke u ovoj pravnoj stvari imajući u vidu postojanje izričite zakonske zabrane primitka takvih naknada za osobe koje su dužnosnici u smislu odredbi ZSSI-a, slijedom čega se odredbe kolektivnih ugovora ne smiju primjenjivati u odnosu na dužnosnike ako bi bile suprotne odredbama ZSSI-a u dijelu u kojem je propisana izričita zabrana, a kako to predviđa i članak 9. stavak 3. Zakona o radu.

Nadalje, vezano uz pozivanje dužnosnika na odredbe Odluke Vlade Republike Hrvatske vezano uz ostvarivanje prava na isplatu stimulativnih nagrada, Povjerenstvo prvenstveno napominje da se dužnosnik poziva na odredbe Odluke koje imaju ograničeno vremensko važenje što proizlazi iz njihove stipulacije (odnosi se na trgovačka društva koja su poslovala s dobiti u 2013. godini) te da stoga nije postojala osnova za njihovu primjenu u godinama u kojima je dužnosnik primao stimulativnu nagradu, odnosno podzakonska osnova u tim dijelovima Odluke nije bila produživana u odnosu na daljnje razdoblje od 2014. godine na dalje, a time niti prema navedenom predmetno ne može biti osnova za bilo kakve isplate u razdoblju od 2014. godine na dalje.

Povjerenstvo uz navedeno, dodatno ističe da je preduvjet za isplatu stimulativne nagrade prema Odluci utvrđenje kriterija za stimulativno nagrađivanje od strane nadzornog odbora, kao i donošenje odluke istoga o razvrstavanju trgovačkog društva, a kako je Aneksom Ugovora o radu s direktorom društva od 29. ožujka 2019. paušalno utvrđena obveza društva isplatiti direktoru, stimulativnu nagradu za svaku poslovnu godinu u kojoj društvo ostvari dobit, Povjerenstvo ističe da se u konkretnom slučaju ne može raditi o varijabilnom dijelu plaće budući da nagrada nije vezana uz mjerljive i usporedive kriterije niti uz druge pokazatelje pogodne za ocjenjivanje učinkovitosti obavljanja osnovne djelatnosti trgovačkog društva, njegova razvoja i restrukturiranja, kao i povećanog doprinosa državnom proračunu Republike Hrvatske, kako je to propisano Odlukom.

Nadalje, predmetna utvrđenja je jasno i nedvojbeno potvrdio i Visoki upravni sud Republike Hrvatske u presudi poslovni broj Usž-2882/23-2 od 15. studenog 2023. godine u kojem je potvrđena odluka Povjerenstva u predmetu P-47/20 u kojem je utvrđeno da naknade primljene po osnovi godišnje nagrade, dar za dijete, regres, nagrada za ostvarene rezultate kao i božićnica, predstavljaju nedopuštene primitke po osnovi čl. 7. st. 1. točke d) ZSSI-a.

Povjerenstvo je stoga donijelo odluku kako je navedeno u točki I. izreke ovoga akta.

Člankom 42. stavkom 1. ZSSI-a propisane su sankcije koje se mogu izreći za povredu odredbi navedenog Zakona (opomena, obustava isplate dijela neto mjesečne plaće i javno objavljivanje odluke Povjerenstva). Stavkom 2. navedenog članka propisano je da za povredu, pored ostalog, odredbi članka 7. toga Zakona Povjerenstvo može izreći sankcije iz stavka 1. toga članka.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona.

Uzimajući u obzir okolnosti konkretnog slučaja koji se odnose na odmjeravanje visine sankcije, a da je iznos dodatnih nedopuštenih primitaka utvrđen u visini od 338.476,13 kuna koji predstavlja otegotnu okolnost prema samoj svojoj visini te uzimajući u obzir i olakotnu okolnost da predmetnom dužnosniku do izricanja ove Odluke nije utvrđena povreda odredbi ZSSI-a, Povjerenstvo je utvrdilo primjerenim dužnosniku za povredu odredbe članka 7. točke d) ZSSI-a izreći sankciju iz članka 42. stavka 1. točke 2. ZSSI-a, obustavu isplate dijela neto mjesečne plaće i to u iznosu od 2.000,00 eura (15.069,00 kuna), koja će trajati pet mjeseci, a izvršit će se u pet jednakih uzastopnih mjesečnih obroka, svaki u pojedinačnom iznosu od 400,00 eura (3.013,80 kuna).

Slijedom navedenog, Povjerenstvo je donijelo odluku kako je navedeno u točki II. izreke ovoga akta.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosniku Vlado Bagarić, po punomoćniku odvjetniku Igoru Meznariću

2. Objava na internetskoj stranici Povjerenstva

3. Pismohrana